Կալիֆոռնիան արտանետումների նվազեցման մասին համաձայնագիր է ստորագրել Չինաստանի հետ
Ամերիկյան բազմաթիվ նահանգներ, քաղաքներ և ընկերություններ հայտարարել են, որ չնայած նախագահ Թրամփը դուրս է բերել ԱՄՆ-ը Փարիզի համաձայնագրից՝ նրանք կշարունակեն հավատարիմ մնալ համաձայնագրին:
Ահա Լոս Անջելեսի այն պատկերը, որի շնորհիվ Կալիֆոռնիա նահանգը կարողացել է անցկացնել բնապահպանական խնդիրներին վերաբերվող օրենքներ: «Մաքուր տեխնոլոգիաների ոլորտն այստեղ արագ զարգանում է»,- ասում է Կարա Հորովիցը Կալիֆոռնիայի համալսարանից: Ըստ փորձագետ Կարա Հորովիցի, Կալիֆոռնիա նահանգն ապացուցել է, որ բնապահպանական օրենքների ընդունումը դրական է ազդում նահանգի տնտեսական զարգացման վրա: Կալիֆոռնիան այն նահանգների շարքում է, որոնք հայտարարել են, որ կշարունակեն հետևել Փարիզի համաձայնագրի դրույթներին: «Ամերիկյան կառավարությունը կարող է դուրս բերել երկիրը համաձայնագրից, սակայն ամերիկյան ժողովուրդը կշարունակի մնալ հավատարիմ համաձայնագրին և մենք կկատարենք այն»,- ասում է Նյու Յորքի նախկին քաղաքապետ Մայքլ Բլումբերգը։ Նախագահ Թրամփի՝ համաձայնագրից դուրս գալու որոշումից մի քանի օր անց Կալիֆոռնիան և Չինաստանը ստորագրել են համաձայնագիր արտանետումները նվազեցնելու մասին: «Չափազանց կարևոր է, որ Կալիֆոռնիայի նահանգապետը կարող է հանդիպել Չինաստանի նախագահին, խոսել նրա հետ տարբեր խնդիրների մասին ներառյալ կլիմայի փոփոխության մասին և որոշել որոշ քայլեր ձեռնարկել, որոնք անհրաժեշտ են էներգետիկ համակարգի փոփոխության գործընթացը շարունակելու համար»,- նշում է Կալիֆոռնիայի նահանգապետ Ջերի Բրաունը: Բնապահպանության հետ կապված օրենսդրությունը փոխկապակցված է նահանգային և տեղական օրենքների հետ: «Կալիֆոռնիան երկրորդն է Հավայի նահանգից հետո էլեկտրականության և բենզինի բարձր գների առումով»,- նշում է Հարավային Կալիֆորնիայի համալսարանից Շոն Հիաթը: Շոն Հիաթի կարծիքով Փարիզի համաձայնագրի կողմնակիցների հիմնական խնդիրը բավարար քանակությամբ նահանգներին համոզելն է, որ արտանետումների նվազեցման մեջ ներդրումներ անելը տնտեսապես շահավետ է ապագա սերունդների համար: